google/wiki40b huggingface dataset:
Mykolas Cicėnas

Biografija

M. Cicėnas buvo Daugėliškio (dab. Naujojo Daugėliškio) bažnyčios zakristijonas. 1885 m. įsijungė į knygnešystės veiklą, kai į Daugėliškį iš Tverečiaus atvyko klebonas kunigas Jonas Burba, draudžiamos spaudos platinimo organizatorius, šio krašto lietuvybės puoselėtojas. Su jo pagalba M. Cicėnas kovojo prieš parapijiečių rusinimą ir lenkinimą, slapta vaikus mokė lietuviškai skaityti ir rašyti.
M. Cicėnas palaidotas Naujojo Daugėliškio kapinėse. Jo atminimas įamžintas įrašu Knygnešių sienelėje prie Vytauto Didžiojo karo muziejaus.
Mattias Falck

Biografija

2012 m. laimėjo savo pirmąjį medalį Europos čempionate - sidabrą vyrų dvejetų rungtyje poroje su Kristian Karlsson. 2016 m. vasaros olimpinėse žaidynėse dalyvavo komandinėje rungtyje. Kartu su Švedijos nacionaline rinktine sportininkas pateko į ketvirtfinalį, kuriame rezultatu 1-3 pralaimėta Pietų Korėjos rinktinei. 2018 m. pasaulio čempionate pelnytas bronzos medalis vyrų komandinėse varžybose. 2019 m. pasaulio čempionatų vienetų varžybų finale švedas 1-4 nusileido Kinijos atstovui Ma Long ir pelnė sidabro medalį.
Kolombangara

Kolombangara (angl. Kolombangara) – sala Saliamono salyne, Naujosios Džordžijos salų grupėje. Priklauso Saliamono Saloms, Vakarų provincijai. Yra į šiaurės vakarus nuo Naujosios Džordžijos, nuo kurios atskirta Kulos įlanka, vakaruose Veljos įlankos atskirta nuo Velja Laveljos, pietuose Bleketo sąsiauris skiria nuo Arundel Pararos. Plotas – 705 km².
Sala vulkaninės kilmės, apskrita (skersmuo 15 km). Centrinėje dalyje stūkso užgesęs Vevė ugnikalnis (1768 m). Salą dengia tropinės džiunglės.
Kolombangaroje yra keletas kaimų, iš kurių didžiausi – Ringis ir Monga.
Paulius V

Biografija

Borgezių šeima buvo kilusi iš Sienos, bet vėliau persikėlė į Romą, kur ir gimė būsimasis popiežius. Perudžoje ir Padujoje mokėsi teisės bei filosofijos. 1593 m. Klemensas VIII pasiuntė jį legatu į diplomatinę tarnybą pas Ispanijos karalių Pilypą II. Ją baigęs 1596 m. tapo kardinolu, ėmė vadovauti vyskupijai, buvo paskirtas Romos vikaru. 1603 m. tapo inkvizitoriumi Romoje.

Užsienio politika

Pirmaisiais valdymo metais Paulius V įsivėlė į konfliktą su Venecijos respublika, jai buvo paskelbtas interdiktas (draudimas atlikti bažnytines apeigas). Tik įsikišus Prancūzijos karaliui Henrikui IV, konfliktas buvo užglaistytas. Tai buvo paskutinis popiežiaus skelbiamas interdiktas suvereniai valstybei. Tuo metu Prancūzijos vaidmuo Europoje buvo sustiprėjęs, o tuo pačiu ir santykiai su popiežiumi. Tačiau Pauliaus V mėginimai kištis į protestantiškos Anglijos reikalus buvo nesėkmingi. Dėl šių bandymų Anglijoje, ir ypač Airijoje pasunkėjo katalikų padėtis. 1615 m. Paulius V priėmė Japonijos samurajaus Hasekura Tsunenaga vadovautą misiją. Japonijos atstovai pageidavo pasirašyti Japonijos ir Naujosios Ispanijos prekybos susitarimą bei išsiųsti krikščionių misionierius iš Japonijos.
Valdant Pauliui V buvo plėtojamos užjūrio misijos: kapucinų – į Kongo imperiją, jėzuitų – į Paragvajų.

Draudimai

Paulius V buvo pagarsėjo draudimais, nukreiptais prieš naujausius mokslo atradimus. Jis 1616 m. į uždraustų knygų sąrašą įtraukė astronomo Mikalojaus Koperniko veikalą „Apie dangaus sferų sukimąsi“, kuriame buvo paneigtas teiginys, esą Žemė yra Visatos centras. Knygą M. Kopernikas buvo dedikavęs popiežiui, joje detaliai aprašė Heliocentrizmo teoriją ir pagrindęs ją pavyzdžiais. Pauliaus V iniciatyva buvo pradėtas inkvizicijos procesas prieš tų laikų žymiausią fiziką ir astronomą Galilėjų, skleidusį Koperniko idėjas. Buvo uždraustas teiginys „Saulė nesisuka aplink Žemę, ir Žemė nėra Visatos centras“.

Kita veikla

Praktikavo nepotizmą. Išrinktas popiežiumi, Paulius V paskyrė 27 metų sūnėną Scipioną Borgezę kardinolu. Paulius V baigė statyti Šv. Petro baziliką, prisidėjo prie Vatikano bibliotekos plėtros, 1605 m. įkūrė Šventojo Sosto banką, kanonizavo ir beatifikavo keletą asmenų, tarp jų ir Ignacą Lojolą bei Šv. Teresę Avilietę.
Kelmės Kražantės progimnazija

Istorija

Mokykla savo istoriją skaičiuoja nuo 1935 m. Tada tai buvo žydų pradžios mokykla. 1958 m. joje įsikūrė pradinė mokykla. 1964 m. atidaryta Kelmės aštuonmetė mokykla (dir. V. Januškienė). 1973 m. pradėta statyti mokyklos sporto salė, nugriautas senasis medinis mokyklos pastatas. Nuo 1976 m. Kelmės 2-oji vidurinė mokykla (dir. A. Lazickas). 1999 m. mokyklai suteiktas „Kražantės“ vardas. 2002 m. mokykla reorganizuota į pagrindinę. 2008 m. mokėsi 612 mokinių. Nuo 2013 m. rugsėjo 1 d. Kelmės „Kražantės“ progimnazija.
Didelio tankio polietilenas

Didelio tankio polietilenas, arba HDPE, PEHD (angl. high density polyethene, polyethylene high-density) – stiprus, didelio tankio, vidutinio standumo termoplastikas, gaminamas iš naftos. Pasižymi tvirtumu ir atsparumu aplinkos poveikiui, daugeliui tirpiklių, bet mažiau elastingas, palyginus su kitais polietilenais. Medžiaga yra perdirbama, iš jos pagaminti gaminiai žymimi skaičiumi „2“  – tarptautiniu perdirbimo kodu.
2007 m. pasaulio rinkoje buvo pagaminta daugiau kaip 30 mln. tonų HPDE.

Savybės

Medžiagos tankis yra 0,93–0,97 g/cm³. Šios rūšies polietilenas sudarytas iš ilgų, mažai šakotų ir tampriai sugludusių molekulių, tarp kurių susidaro tarpmolekulinės traukos ryšiai. Dėl mažesnio molekulių šakotumo tarpmolekulinės sąveikos jėgos ir įtempimai yra stipresni, lyginant su mažo tankio polietilenu (LDPE). Stipresnės tarpmolekulinės jėgos lemia gaminio atsparumą tempimui. Gaminant šios rūšies polietileną mažas molekulinių grandinių išsišakojimas užtikrinamas pasirenkant tinkamus katalizatorius. Dėl molekulinių savybių pati medžiaga yra tvirtesnė, galinti išlaikyti aukštesnę temperatūrą nei LDPE (trumpą laikotarpį iki 120 °C). Tačiau skirtingai nei polipropilenas, negali išlaikyti sterilizavimo autoklave sąlygų. 
HDPE fizinės savybės gali skirtis, priklausomai nuo formavimo proceso, naudojamo gamybai – estruzinio formavimo ar liejimo technologijos. HDPE yra labiau kristalinis ir žymiai tankesnis, todėl naudojamas visai kitais atvejais, negu LDPE. LDPE tinkamiausias pirkinių maišeliams ir įvairioms plėvelėms gaminti. HDPE dažniau tinkamas gaminti inžineriniams elementams, įrangai, namų apyvokos daiktams (buteliai skysčiams, šiukšliadėžės, pjaustymo lentelės ir kt.).
Ypač didelio tankio polietilenas yra vadinamas UHMWP (ultra-high molecular weight polyethylene). Naudojamas gaminti gijoms, kurios atlaiko didesnį tempimą nei plienas, todėl dažnai taikomas neperšaunamų liemenių gamyboje ir kitose panašiose sferose.
EasyJet

Verslo modelis

Kaip ir „Ryanair“, „EasyJet“ savo verslo modelį pasiskolino iš Jungtinių Valstijų avialinijų „Southwest Airlines“. Abi bendrovės pritaikė šią strategiją Europos rinkai, pasitelkdamos tokias išlaidų mažinimo priemones kaip jungiamųjų skrydžių neteikimas arba papildomų užkandžių lėktuve siūlymas. „EasyJet“ ir „Ryanair“ nuo „Southwest“ skiriasi tuo, kad pirmosios bendrovės naudoja neseną lėktuvų parką. „Southwest“ parkui jau 14,1 metų, o „EasyJet“ – 3,4 metų.
Nepaisant to, kad šios avialinijos turi bendrą verslo idėją, „EasyJet“ strategija nuo „Ryanair“ skiriasi daugeliu aspektų. „EasyJet“ avialinijos skraidina į pagrindinius aptarnaujamų miestų oro uostus, o „Ryanair“ dažnai renkasi antrinius oro uostus, siekdama dar labiau sumažinti išlaidas. Pavyzdžiui, „EasyJet“ skrenda į Paryžiaus Šarlio de Golio oro uostą ir Paryžiaus Orli oro uostą, t. y., pagrindinius Paryžiaus oro uostus, o „Ryanair“ skraidina į mažesnį Bovė-Tijaus oro uostą, esantį 75 minutės kelio autobusu nuo Paryžiaus. „EasyJet“ taip pat dėmesį telkia į verslo keleivių pritraukimą, siūlydama patogias paslaugas, pvz., galimybę perkelti į ankstesnį skrydį be mokesčio.
Gelda

Gelda, dar vadinta niekote – medinis, apie 1,2 m ilgio, 0,5 m pločio ir 0,2 m aukščio indas su ausimis galuose. Gaminamas išskobiant medžio kamieną. Gelda buvo naudojama baltiniams skalbti, kruopoms ir grūdams niekoti, sudėti skerdienai, maišyti pyragams, maudyti vaikams.
Lietuvos kaimuose gelda naudota iki XX a. vidurio. Vėliau ją pakeitė vonelės ir kiti indai.
Čangdzi hujų autonominė prefektūra

Geografija

Prefektūroje įsiterpęs į ją nepatenkantis Urumčio miestas. Teritorija yra Džungarijos baseine.
Daiva Sakalauskienė

Biografija

1981 m. baigė pradinio mokymo pedagogiką ir metodiką Šiaulių pedagoginiame institute.
Širvintų pradinės mokyklos mokytoja.
Partijos Tėvynės sąjunga - Lietuvos krikščionys demokratai Širvintų rajono skyriaus narė. Nuo 2011 m. Širvintų rajono savivaldybės tarybos narė. 
Lietuvių kalbos gynimo draugijos narė. Sutuoktinis Remigijus, vaikai Ieva, Goda.
Rigaluvka

Istorija

Nuo VIII a. pr. m. e. iki XIX a. šioje teritorijoje gyveno lietuviams artima baltų gentis – jotvingiai. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. 1975-1998 m. priklausė Suvalkų vaivadijai.
Moldova (regionas)

Istorija

Žmonių čia gyventa dar ankstyvajame paleolite. VI a. pr. m. e. šiose žemėse apsigyveno trakai, skitai, vėliau ir dakai. IV−V a. buvo įsiveržę hunai. VI−VII a. įsikūrė slavai. Jie turėjo įtakos vietos gyventojams, prisidėjo prie feodalinių santykių atsiradimo. XIII−XIV a. pirmoje pusėje Moldovos regionas priklausė Aukso ordai, vėliau Vengrijos karalystei.
1359 m. (kartu su Besarabija ir Bukovina) tapo Moldavijos  kunigaikštystės dalimi.
Vantinė konstrukcija

Vantinė konstrukcija yra architektūrinė konstrukcija, kurios pagrindas – įtempti plieno trosai, kurie gali būti apibetonuojami. Ši konstrukcija laiko tik tempiančias apkrovas, trosams reikia atramų. Vantinės konstrukcijos labai lengvos, galima išgauti įdomias formas, tačiau jas būtina deramai prižiūrėti. Tokios konstrukcijos panaudotos Vilniaus Sporto rūmų stoge, Vingio parko estradoje ir kitur.
Hidrogrosuliaras

Gavybos šalys

Žali ir rausvi hidrogrosuliarai išgaunami Pietų Afrikoje. Kanadoje ir JAV, o balti hidrogrosuliarai – Birmoje ir Kinijoje.
Albanijos futbolo supertaurė

Albanijos futbolo supertaurė – 1989 m. pagal Europos šalių futbolo tradiciją įkurtas trofėjus, kuriame varžosi Albanijos čempionatą ir taurę laimėję klubai. Taurės laimėtojas paaiškėja vieneriose rungtynėse. Rungtynės vyksta sostinėje Tiranoje.
Nagant M1895

Istorija

Léon Nagant ir jo brolis Emile buvo žinomi Rusijos karinėms žinyboms, nes dalyvavo konkurse rusiškam armijos šautuvui sukurti, kurio dėka buvo sukurtas 1891 m. Mosino šautuvas. Nagano revolveris tapo standartiniu Rusijos kariuomenės ir policijos asmeniniu ginklu, o vėliau plačiai buvo naudotas Raudonojoje Armijoje ir kitose jėgos struktūrose (Čeka, OGPU, NKVD).
Pirmiausia Nagano revolveriai buvo gaminti Lježe (Belgija), bet vėliau jų gamyba buvo perkelta į Rusiją.
1933 m. Nagano revolverius ėmė keisti Tokarevo pistoletas TT, bet naganai ir toliau buvo plačiai gaminami ir naudojami, pvz., Antrajame pasauliniame kare.
Dar ir dabar kai kur Rusijoje naganus naudoja – Rusijos geležinkeliai, kai kur atkampiuose rajonuose – milicija.
Nagano revolverio vamzdžio užsandarinimo sistema leido naudoti duslintuvus.
Antrojo pasaulinio karo metais TSRS žvalgybiniai daliniai ir diversantai naudojo naganus su garso duslintuvais (vadintais Bramito įtaisais). Kaip ir kitus begarsius ginklus (pvz., Sten Mk VIS), trofėjinius naganus naudojo ir hitlerinė Vokietija. Naganus su duslintuvais naudojo taip pat ir Vietkongo partizanai. Naganas su duslintuvu yra CŽV muziejuje Lenglyje (JAV).
Liuksemburgo geografija

Liuksemburgas – valstybė Vakarų Europoje. Neturi tiesioginio priėjimo prie jūros (tik Mozelio ir Reino upėmis per Vokietiją ir Nyderlandus į Šiaurės jūrą). Vakaruose ir rytuose ribojasi su Belgija (148 km), rytuose su Vokietija (135 km), pietuose su Prancūzija (73 km).

Paviršius

Dvi geografinės sritys – Gutlandas ir Eslingas – užima 68 % ir 32 % šalies teritorijos. Gutlandas – slėniuota ir kalvota lyguma pietuose, Lotaringijos aukštumų tęsinys; sudaryta iš klinčių ir smiltainių. Eslingas – miškinga plynaukštė, Ardėnų masyvo dalis; hercininės kalnodaros, sudaryta iš skalūnų ir smiltainių. Aukščiausia kalva Burgplacas (562 m virš jūros lygio) Eslinge; žemiausias taškas Vaserbiligas (122 m virš jūros lygio) Mozelio slėnyje. Gilūs upių slėniai sudaro kalnuoto kraštovaizdžio įvaizdį.

Klimatas

Atlanto jūrinis, drėgnas ir švelnus. Vidutinė metinė oro temperatūra svyruoja nuo +7C šiaurėje iki +9C pietuose. Šiaurėje drėgniau negu pietuose – atitinkamai vidutinis daugiametis kritulių kiekis nuo 1000 mm iki 670 mm. Ypač saulėti ir švelnūs orai Mozelio slėnyje. Vidutinė oro temperatūra sausį +1 °C, liepą +17,5 °C; vidutinis daugiametis kritulių kiekis – 780 mm.

Vidaus vandenys

Tankus upių tinklas. Upės priklauso Reino intako Mozelio baseinui. Mozelis teka Vokietijos pasieniu; Liuksemburgui tenka 37 km iš 544 km viso ilgio. Jo intakas – svarbiausia šalies upė Siūras, arba Zaueris (173 km), išteka iš Ardėnų Belgijoje, kitos ilgiausios upės Ūras (80 km) ir Alzetas (65 km) įteka į Siūrą.
Daug užtvankų, ypač Siūre ir Ūre. Didžiausios Aukštutinio Siūro marios – 4,8 km².

Dirvožemis

Vyrauja rusvieji miškų ir velėniniai jauriniai dirvožemiai.

Augalija

Priklauso plačialapių miškų zonai, nors natūralios augalijos beveik neliko. Vyrauja bukai, skroblai ir ąžuolai, iš spygliuočių eglės ir pušys. Daugiausia miškų šiaurinėje dalyje.
Miškai ir krūmai 1985 m. užėmė 34 %, 2005 m. 35 %, dirbamoji žemė atitinkamai 21 % ir 25 %, pievos ir ganyklos 28 % ir 20 % šalies teritorijos.

Gyvūnija

Miškuose veisiasi stirnos, elniai, kiškiai, lapės, barsukai.

Aplinkosauga

Labai užteršti pietiniai pramoniniai miestai (metalurgijos, chemijos, cemento įmonės), ypač anglies junginiais.
Jaroslavas Vsevolodovičius

Biografija

Vsevolodo Didžiojo Lizdo sūnus.

Valdymas

Po mongolų antplūdžio pirmasis iš rusų kunigaikščių kreipėsi į chaną Batijų prašydamas patvirtinti jo teises į didžiojo kunigaikščio sostą (iš jo gavo jarlyką valdyti Kijevą). 1239 m. sulaikė lietuvius ties Smolensku, bet 1245 m. lietuviai pasiekė ir apiplėšė Toržoką (į vakarus nuo Tverės). Jaroslavas buvo iškviestas į didžiojo chano sostinę ir nunuodytas.
Petrešiūnai

Aplinkinės gyvenvietės

Lašai – 1 kmKriaunos – 5 kmČivyliai – 2 kmMargėnai – 3 km
Utenos meno mokykla

Istorija

1976 m. įsteigta Utenos vaikų dailės mokykla, kuri įsikūrė Utenos 3-osios vidurinės mokyklos patalpose. Pirmieji mokėsi 55 mokiniai. 1978 m. vasario mėnesį mokykla persikėlė į 5-osios vidurinės mokyklos patalpas. 1980 m. dailės mokyklą baigė pirmoji laida – 28 mokiniai. 1992 m. Dailės mokykla persikėlė į nuosavas, buvusio kelio  Sankt Peterburgas–Varšuva arklių pašto stoties patalpas Basanavičiaus g. 36. Po centrinio pastato vidaus kapitalinio remonto darbų, 1993 m. vasario 12 d. buvusio pašto patalpos pritaikytos dailės mokyklos reikmėms.  Mokyklos kieme pradėtas kurti skulptūrų parkas, rūsyje įsikūrė dailės galerija „Rūsys“, arklių pašto ir mokyklos muziejus. 
1989-2010 m. veikė dailės mokyklos filialai Saldutiškio, Leliūnų, Sudeikių, Vyžuonų ir Užpalių mokyklose. Juose mokėsi 95 mokiniai. Dailės mokykloje kasmet mokydavosi apie 250 mokinių.
2017 m. reorganizavus Utenos dailės ir muzikos mokyklas, senojoje pašto stotyje liko veikti dailės skyrius. Nuo Dailės mokyklos įkūrimo jai vadovo ir dėstė tapybą direktorius Jonas Pleckevičius. 
Muzikos mokykla įkurta 1964 m. tuometinės 3-osios vidurinės mokyklos patalpose. 1967 m. gavo patalpas Basanavičiaus g. 64, nuo 1991 m. – Maironio g. 11. Nuo 1996 m. pradėtos vesti vargonų muzikos pamokos. 1998 m. mokyklai pradėjo vadovauti direktorius Arūnas Katinas. Mokykloje mokėsi apie 260 mokinių.

Ugdymo programos

Dailės skyriuje dėstoma piešimas, tapyba (spalvinė raiška), kompozicija, grafika, dizaino pagrindai, skulptūra, keramika, meno istorija ir teorija, projektinė, programinė veikla, pasirenkamieji dalykai.
Muzikos skyriuje yra fortepijono, smuiko, pučiamųjų, liaudies instrumentų, chorinio dainavimo klasės.
Neuroonkologija

Uždaviniai

Diagnostikos optimizavimas, gydymo metodų tobulinimas, tiriant smegenų piktybinių auglių atsiradimą, vystymąsi, priežastis, parengimas terapijos priemonių bei metodų. Neuroonkologams svarbi yra gliomų biologija ir morfologija, CNS navikų epidemiologija, diagnostika ir gydymas.
Giminingos sritys yra neurologija, neurochirurgija, radioonkologija, neuroradiologija, neuropatologija neuroendokrinologija, neuropsichologija.

Šakos

Klinikinė neuroonkologija, molekulinė neuroonkologija.

Tyrimų rėmimas

Neuroonkologijos tyrimai yra remiami ne tik valstybinių institucijų. Tarptautinis apdovanojimas (150 000 dol.), įsteigtas Neuronkologinio fondo vad. Jacqueline Seroussi Memorial Foundation for Cancer Research**, skatina mokslininkus teikti projektus, aprašant ligšiolinę veiklą bei ateities tyrimus. Vienas tokios premijos laureatų Europoje yra vokiečių neurologas prof. Michaelis Veleris, kartu dirbantis ir vyr. gydytoju (Tiubingeno neurologinė klinika).
Minėtas fondas kasmet teikia 6 tokias premijas, iš viso 1 250 000 dol.
Dvilapė blandis

Aprašymas

Aukštis 20-60 cm. Stiebas stačias, tuščiaviduris, pamate su 2-3 rusvomis makštimis. Pamatiniai lapai ovališki. Žiedų kekė 5-20 cm ilgio. Žiedai sutemus ir apsiniaukusiomis dienomis kvepia. Žydi gegužės – liepos mėn.

Paplitimas

Plačiai paplitusi visoje Europoje, taip pat Mažojoje Azijoje ir Kaukaze. Lietuvoje dažna rūšis. Auga miškuose, pievose. Gali būti auginamas kaip sodo gėlė. Dirvai nereikli.
Pasaulinės fantastikos aukso fondas

Pasaulinės fantastikos aukso fondas – leidyklos „Eridanas“ leista 497 knygų serija, kurią sudarė į lietuvių kalbą išversti užsienio autorių fantastikos žanro kūriniai.
Kadokawa Shoten

Istorija

„Kadokawa Shoten“ 1945 m. lapkričio 10 d. įkūrė Genijošis Kadokava. Pirmasis leidinys „Kadokawa Bunko“ išleistas 1949 m. „Kadokawa“ 1954 m. balandžio 2 d. tapo akcine bendrove. Po Genijošio Kadokavos mirties, Harukis Kadokava 1975 m. tapo bendrovės prezidentu. 2003 m. balandžio 1 d. „Kadokawa“ tapo holdingo bendrove, leidybos verslas buvo perleistas „Kadokawa Shoten“.
Marso tyrinėjimai

Marso tyrinėjimai yra svarbi Rusijos, JAV, Europos ir Japonijos kosmoso tyrimų dalis. Nuo XX a. septintojo dešimtmečio dešimtys nepilotuojamų kosminių aparatų, įskaitant zondus, dirbtinius palydovus ir paviršiumi judančias mechanines priemones buvo išsiųsti Marso tyrimams. Šiomis misijomis siekta surinkti duomenis ir atsakyti į svarbius klausimus apie „raudonąją planetą“, jos praeitį, kuri pradėtų suprasti Žemės praeitį, dabartį ir ateitį.
Marso tyrimams skirti ženklūs finansiniai ištekliai, atsižvelgiant į tai, kad 2/3 visų kosminių aparatų paleistų link Marso nepasiekė jiems skirtų tikslų ar net nepradėjo vykdyti jiems numatytų misijų. Daugeliu atvejų nepavykusių misijų priežastys buvo išsiaiškintos, tačiau dalis misijų žlugo arba su kosminiais aparatais buvo prarastas ryšys be akivaizdžių priežasčių, todėl tyrinėtojai pusiau juokais kalba apie Žemės-Marso „Bermudų trikampį“. Šis reiškinys taip pat populiariai vadinamas Marso prakeikimu.

Ankstyvosios sovietų misijos

TSRS kosmoso programa link Marso 1960 spalį paleido du praskrendančius zondus, kurie buvo pavadinti Mars 1960A ir Mars 1960B, bet abu zondai nepasiekė Žemės orbitos. 1962 m. nepavyko su dar trim sovietų zondais – du nepaliko Žemės orbitos (Mars 1962A ir Mars 1962B), o su vienu prarastas ryšys pakeliui į Marsą (Mars 1). 1964 m. nepavyko dar vienas bandymas zondu pasiekti Marsą (Zond 2).
Jaunasis komunistas (1920)

Jaunasis komunistas – Lietuvos ir Baltarusijos Komunistinės Jaunimo Sąjungos Lietuvos Centro biuro leidinys, išėjęs 1920 m. spalio 25 d. Kaune lietuvių, rusų ir jidiš kalbomis. Daugintas hektografu. Redaktorius Juozas Greifenbergeris.
Estija

Kalbos

Oficiali šalies kalba yra estų. Pasak 2000 m. surašymo, ji yra gimtoji 83,4 % Estijos piliečių.  Tai yra viena iš nedaugelio Europos kalbų, kurios nepriklauso indoeuropiečių kalbų grupei. Tai reiškia, kad nepaisant skolinių iš kitų kalbų, estų kalbos kilmė yra nesusijusi su artimiausių kaimynų – rusų, švedų, latvių, lietuvių kalbomis, kurios visos priklauso  indoeuropiečių kalbų šeimai, o estų kalba -  Uralo kalboms.
15,3% Estijos piliečių gimtoji kalba yra rusų.  Ji taip pat yra antroji kalba daugeliui vyresnių estų, nes sovietinės okupacijos metu ji buvo privalomai mokoma mokyklose ir buvo neoficiali šalies kalba. 2006 m. apklausos duomenimis, rusiškai susikalbėti gali 66% gyventojų, kuriems rusų kalba nėra gimtoji. Taip pat 46% moka angliškai ir 22% – vokiškai.
Neapolis po šydu

Turinys

Vieniša policijos medikė Adriana savo tetos namuose vykstančiame pagoniškų motyvų susibūrime susipažįsta su gerokai jaunesniu vaikinu Andrėja. Jiedu kartu praleidžia naktį ir sutaria susitikti tos pačios dienos vakarą, tačiau vaikinas pasimatyme nepasirodo. Andrėja susitaiko su mintimi, kad vaikinui tai buvo vienkartinis nuotykis. Kitą dieną jai tenka dalyvauti skrodime neatpažinto vyro, kuris buvo nužudytas ir jam išdurtos akys, kūno. Iš tatuiruotės Adriana atpažįsta, jog tai Andrėja ir apie tai papasakoja kriminalistams. Ji pati taip pat bando aiškintis nusikaltimo aplinkybes ir netrukus mieste pamato vaikiną, itin panašų į Andrėją. Pradžioje Adriana netgi galvoja, kad tai iš tiesų jis, tačiau paaiškėja, jog jaunuolis – Andrėjos broils Luka. Dabar jau dviese jie bando išsiaiškinti, kas įvykdė nusikaltimą ir ar tai nesusiję su pagoniškomis apeigomis, kuriose ji pati dalyvavo...
Sonsonatė

Istorija

Miestas įkurtas 1552 m. Santísima Trinidad de Sonsonate pavadinimu.
Trasa Sepang

Istorija

Trasa atidaryta 1999 m. Suprojektavo vokiečių architektas Hermann Tilke. Trasa pasižymi dviejomis tiesiosiomis, sujungtomis labai aštriu posūkiu. Ji yra plati, dėl ko yra daugiau galimybių aplenkti varžovą. Trasa gali būti modifikuojama į kelias mažesnes trasas, kurios reikalingos kitoms auto bei motosporto lenktynėms. Turi puikią infrastruktūrą, talpias tribūnas.

Adresas

Sepang International Circuit Sdn Bhd (457149-T)

Circuit Management Centre, Jalan Pekeliling

Kuala Lumpur

64100 KLIA, Selangor

Malaysia
Vizbarų Šv. Pranciškaus Asyžiečio koplyčia

Istorija

Visbaruose buvę du dvarai. Dvarų pastatai neišliko. Išlikusios dvejos neveikiančios kapinės. Vienos jų atsirado XVIII a., kada jose Visbarų dvaro savininkas Gimbutas iš lauko akmenų ir plytų pastatė koplyčią. Koplyčioje ir greta jos buvusios kriptos. Čia 1764 m. palaidotas Gimbuto sūnus. Po Pirmojo pasaulinio karo koplyčia sunyko, buvo išplėštos kriptos.
Sovietmečiu koplyčios pastatas buvo nuniokotas, be stogo, su keliais sienų fragmentais. Atgimimo metais vietos meistrų atstatyta, papuošta.
Somatofilaksas

Somatofilaksas (gr. σωματοφύλαξ 'kūno sargybinis', dgs. σωματοφύλακες) – asmens sargybinis Senovės Graikijoje. Istorijoje žinomiausios somatofilaksų grupės priklausė Pilypui II ir Aleksandrui Didžiajam
Aleksandro Didžiojo asmens sargybinių grupę sudarė 7 vyrai, parinkti iš Makedonijos kilmingųjų. Aleksandro somatofilaksai kartu buvo ir aukšto rango karininkai, užėmę generoliškus (chiliarchų) postus.
Po Malio apgulties Aleksandras Didysis paskyrė Peukestą aštuntuoju somatofilaksu.
Boavista FC

Istorija

Klubas įkurtas 1903 m. 2001 m. yra tapęs šalies čempionu.
Ustani bane

Istorija

Poemą Uskrenuće Jelačića bana (Bano Jelačičiaus prisikėlimas) 1866 m. parašė kroatų politikas ir rašytojas Ognjeslavas Utješinovičius Ostrožinskis. Daina Ustaj bane buvo parašyta 1906 m. ir paskelbta 1909 m. Manoma, kad Ustani bane yra anoniminio autoriaus perdaryta daina Ustaj bane.

Kontekstas

XX a. pradžioje Kroatija buvo personaline unija sujungta su Vengrijos karalyste, Austrijos-Vengrijos imperijos viena iš dalių, ir patyrė stiprų vengrinimą. Daina buvo pasipriešinimo tam simbolis, nes joje minimas Kroatijos banas Josipas Jelačičius, buvęs vienas iš generolų, numalšinusių 1848 metų vengrų sukilimą.
Komunistinės Jugoslavijos laikais daina dėl nacionalistinių žodžių drausta, legalizuota tik 1991 m. Kroatijai išsikovojus nepriklausomybę.